**Til: Utdanningskomiteen**

**Fra: Avdelingsdirektør, Avdeling for studieadministrasjon**

**Sakstype: Diskusjonssak**

**Møtenr.: 1/2021**

**Møtedato: 19. januar 2021**

**Notatdato: 12. januar 2021**

**Saksbehandler: Bjørn Stensaker, LINK**

**Behov for en studentundersøkelse rettet mot begynnerstudenter**

UiO gjennomførte mai/juni 2020 en større institusjonell spørreundersøkelse hvor alle studenter utgjorde målgruppen. Resultatene fra denne – og andre undersøkelser på fakultets- og instituttnivå – har etter hvert gitt et godt bilde av hvordan studentene opplever digital undervisning. Et viktig funn har vært at det å ha etablerte sosiale strukturer utgjør en viktig ramme som positivt påvirker digitale undervisnings- og læringsformer.

De studentene som begynte ved UiO høsten 2020 hadde en annerledes oppstart preget av strenge restriksjoner for sosialt samvær og ulike former for hybrid undervisning. Fadderordninger og andre sosiale tiltak måtte også tilpasses koronasituasjonen. Studentenes mulighet for bygging av sosiale nettverk kan ha blitt negativt påvirket av denne situasjonen.

Slik ting ser ut nå, kan UiO risikere å havne i en semesterstart høsten 2021 som kanskje ikke er så forskjellig fra høsten 2020. Det er derfor flere gode grunner til å utforme og gjennomføre en egen undersøkelse spesielt rettet mot de studenter som startet opp i fjor høst. Sentrale spørsmål vil her kunne være:

* Hva slags faglige og sosiale strukturer har begynnerstudentene klart å etablere i høstsemesteret?
* Hvordan opplevde de å bli ivaretatt som begynnerstudenter ved UiO?
* Hvordan fungerte fadderordningene, og eventuelle koplinger mellom fadderordninger og faglige aktiviteter?
* Hva slags informasjon var nyttig og viktig for etablering av et nytt liv som student?

Svarene på en slik undersøkelse vil kunne være verdifulle med tanke på planlegging og organisering av semesterstarten høsten 2021.

Den praktiske gjennomføringen av undersøkelsen tenkes å skje i slutten av januar/begynnelsen av februar. Undersøkelsen tenkes lagt opp slik at den består av en generell del med spørsmål som rettes til alle, og ulike spørsmålsbatterier som det enkelte fakultet ønsker å stille separat. Antall spørsmål som stilles skal likevel være begrenset slik at det øker sannsynligheten for høy svarprosent.

**Spørsmål til diskusjon:**

* Er det noen dimensjoner som Utdanningskomiteen ser som spesielt viktige i en slik undersøkelse?
* Har det enkelte fakultet ønske om å utarbeide egne spørsmål i undersøkelsen?